রাজধানীর হেলথ অ্যান্ড হোপ হাসপাতালের শিশু মনোরোগ বিশেষজ্ঞ ডা: নারগিস রহমান এ প্রসঙ্গে নয়া দিগন্তকে বলেন, শিশুদের এ ধরনের ভীতু হিসেবে বেড়ে ওঠার পেছনে কাজ করছে, তাদের ওপর পারিপার্শিক নানা প্রভাব এবং উপাদান। শিশুদের নানা ধরনের ভয়ভীতি দেখিয়ে খাওয়ানো বা কোনো কিছু করতে বাধ্য করার যে প্রবণতা মা-বাবার মধ্যে ছিল তা এখন শহরের শিক্ষিত সচেতন মা-বাবাদের মধ্যে অনেকে কমেছে। কিন্তু তার পরও শহরের শিশুরা এখন অতিরিক্ত ভয় পাচ্ছে। এর কারণ প্রযুক্তির কারণে তারা অতি সহজে এখন ভৌতিক নানা ধরনের কার্টুন, ভূতের ছবি, সিরিয়াল, নাটক দেখে, যা থেকে তাদের মধ্যে ভয়ের সঞ্চার হচ্ছে। তা ছাড়া শহরের শিশুরা আজকাল অনেক বেশি নিঃসঙ্গতার শিকার। অনেক শিশুর ক্ষেত্রে মা-বাবা উভয়েই চাকরি করে। এ অবস্থায় শিশুরা নানা ধরনের নিগ্রহের শিকার হয় অন্যদের দ্বারা। অনেক ক্ষেত্রে শিশুরা মা-বাবার হাতেও অনেক বেশি শারীরিক ও মানসিক নির্যাতনের শিকার হচ্ছে। বিশেষ করে পড়ালেখা নিয়ে করে তারা এ নির্যাতনের শিকার হয়। এসবেরও প্রভাব রয়েছে শিশুদের অতিরিক্ত ভয় পাওয়া, নিজেকে গুটিয়ে রাখা বা সহজে মুষড়ে যাওয়ার ক্ষেত্রে। তিনি বলেন, যেসব কারণে শিশুরা ভীতু হচ্ছে তা দূর করতে না পারলে বড় হলেও তাদের মধ্যে এর প্রভাব থেকে যায় নানা মাত্রায়।